L'Ajuntament de Sagunt va destinar en 2019 prop de 900.000 euros a subvencions de Serveis Socials
17 de gener 2020

![Imagen 1](/media/actualidad/PublishingImages/1 Políticos/minifoto-alejandrosotoca.jpg)

El Departament de Serveis Socials de l'Ajuntament de Sagunt ha destinat 888.689 euros a subvencions durant 2019, segons ha informat el regidor delegat, Alejandro Sotoca. Entre les principals subvencions estan les Prestacions Econòmiques Individualitzades (PEIS) per a persones sense recursos, les subvencions nominatives a majors, a centres ocupacionals i d'aliments i el Servei d'Atenció a domicili (SAD).

L'Ajuntament de Sagunt, mitjançant l'Ordenança municipal reguladora de PEIS, ha destinat un total de 682.689 euros. Este import es tradueix en 2.018 prestacions, entre les quals destaquen les d'alimentació bàsica amb 536.684 euros, d'habitatge amb 42.233 euros, d'energia elèctrica amb 26.913 euros o d'aigua potable amb 16.965 euros. Altres prestacions subvencionades també han sigut per a alimentació infantil, ulleres, medicació o per a pròtesis dentals. En comparació amb l'any passat, que es van concedir 834.833 euros, este any hi ha hagut una diferència de 152.144 euros menys, a causa d'una disminució de les sol·licituds.

El regidor de Serveis Socials, Alejandro Sotoca, ha assegurat que, en el cas dels PEIS «**són incompatibles amb la Renda Valenciana d'Inclusió, que ha pujat considerablement, per la qual cosa els PEIS han disminuït un poc. Esta és una bona notícia ja que les persones amb el risc de vulnerabilitat poden estar més tranquil·les**».

![](/media/d3lfxq2u/77-20190313_133943_cuerpo.jpg)  

A través de l'Ordenança municipal reguladora d'Acció Social, s'han concedit 65.000 euros en subvencions destinades a associacions i fundacions del municipi i de la comarca amb finalitats socials. AFACAM ha rebut 17.000 euros per a la Unitat d'estimulació i respir familiar; l'Institut Secular Casa Cenacle ha rebut 13.057,85 euros per a la millora de l'ocupabilitat; l'Associació de Persones Sordes ha rebut 10.790 euros per a l'atenció integral de persones sordes. Amb subvencions que van des dels 5.769,55 euros fins als 2.074 euros, també es troben DISCAMP, AVOCAM, ADACAM, Càritas, la Fundació Adra i la Fundació Siderúrgia.

Quant a les subvencions nominatives contemplades en el Pressupost general de l'Ajuntament, un total de 133.000 euros s'han destinat a subvencionar les despeses del Centre Ocupacional Sant Cristòfol (45.000 euros), del Centre Ocupacional Socoltie (28.000 euros) i del Centre Solidari d'Aliments de Sagunt (60.000 euros).

També contemplades en el Pressupost general de l'Ajuntament es troben les subvencions nominatives a majors que, malgrat comptar amb un pressupost de 13.000 euros, l'any passat es van sol·licitar menys subvencions i s'han concedit 8.000 euros. Amb un import fix de 1.000 euros, s'han concedit subvencions a la UDP Sagunt, UPD Port de Sagunt, Club Esportiu Petanca, Associació Club de la vida, E.C. Majors Murbiter, Associació ASVAT, UPD Baladre i Associació Ball del Major.

D'altra banda, segons les últimes dades del departament de Serveis Socials sobre el Servei d'Ajuda a Domicili (SAD), en 2019 van ser ateses un total de 218 persones a Sagunt, entre les quals destaquen majoritàriament persones majors, seguides de persones amb diversitat funcional i persones afectades per una malaltia mental, entre altres. Això es tradueix en 19.585 hores prestant serveis de tasques domèstiques (195 casos), de suport psicològic (28), rehabilitadores (76), d'atenció personal (86) i educatives (28), que sumen un total de 422 casos atesos. Tot això ha suposat un cost total a l'any de 403.170 €, dels quals 343.162 € són d'aportació de l'Ajuntament i 60.008 € per part de les persones beneficiàries.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-va-destinar-en-2019-prop-de-900-000-euros-a-subvencions-de-serveis-socials/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-va-destinar-en-2019-prop-de-900-000-euros-a-subvencions-de-serveis-socials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-va-destinar-en-2019-prop-de-900-000-euros-a-subvencions-de-serveis-socials/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-va-destinar-en-2019-prop-de-900-000-euros-a-subvencions-de-serveis-socials/)